人日聚星堂燕集探韻得豐字
作者：歐陽修
朝代：宋

paragraphs: 汙池以其下，眾流之所鍾。
尺水無長瀾，蛟龍豈其容。
顧予誠鄙薄，羣俊枉高蹤。
得一不爲少，雖多肯辭豐。
譬如登圓壇，羅列璧與琮。
又若饗鈞天，左右間笙鏞。
文章爛照耀，應和相撞舂。
而予處其間，眩晁不知從。
退之亦嘗云，青蒿倚長松。
新陽發羣枯，生意漸豐茸。
暮雪浩方積，醁醅寒更濃。
毋言輕此樂，此樂難屢逢。